Eiendomsbedryf: Verligtingspakket vir kleinhandelhuurders - Corona Krisissentrum
Tuis / COVID-19 / Eiendomsbedryf: Verligtingspakket vir kleinhandelhuurders
Eiendomsbedryf: Verligtingspakket vir kleinhandelhuurders
Die Suid-Afrikaanse Raad vir Winkelsentrums, die Vereniging van Eiendomseienaars van Suid-Afrika (Sapoa) en die SA REIT Association (die eiendomsbeleggingstrustvereniging) het gesamentlik aangekondig dat hulle 'n verligtingspakket gaan bied aan kleinhandelhuurders wat die swaarste getref word tydens die nasionale inperking. Die groep tree gesamentlik op namens die kommersiële eiendomsektor van Suid-Afrika.
Die inisiatief, wat hoofsaaklik fokus op die ondersteuning van klein- tot mediumgrootte sakeondernemings, sal egter ook hulp aan alle ander kleinhandelhuurders bied en verhuurders sal dit nasionaal uitrol.
Die kommersiële eiendomsektor lewer 'n belangrike bydrae tot die Suid-Afrikaanse samelewing, ekonomie, belastinginkomste asook indiensneming. Daar is byvoorbeeld meer as 300 000 direkte poste in die sektor self en dan speel dit indirek ook 'n wesenlike rol ten opsigte van indiensneming in die sekuriteitsbedryf, skoonmaakdienste, tegniese dienste en konstruksie.
Die verligtingspakket wat hierdie spelers kollektief aangekondig het, is daarop gemik om werksgeleenthede te behou en om vir hierdie verligtingspakket in aanmerking te kom, moet kleinhandelaars onderneem om nie personeel gedurende die verligtingstydperk af te lê nie.
Ingevolge die pakket word daar ook 'n onderneming gegee dat huurders wie se rekeninge op 29 Februarie 2020 nie in die rooi was nie, nie vir die volgende twee maande uitgesit sal word nie.
Hoewel daar aan 'n breë verskeidenheid van kleinhandelaars soos restaurante, haarkappers, reisagente en aan ander hulp gebied word, sluit dit nie noodwendig enige kleinhandelaar in nie en die omvang van verligting sal egter ook afhang van die erns van die impak. Om na die spesifieke tabel te kyk oor hoe jy as kleinhandelaar gehelp kan word, besoek gerus die volgende skakel – https://sareit.prowly.com/92057-property-industry-group-announces-retail-tenant-assistance-relief-package
Vir April en Mei bied verhuurders aan kleinhandelaars verligting in die vorm van afslag op huur, waar huurgeld gedeeltelik of volledig afgewys sal word en die uitstel van huurgeld waar die uitgestelde huur later oor 'n tydperk van ses tot nege maande vanaf 1 Julie verhaal sal word.
Die hulpverleningspakket hou 'n reusekoste in vir die eiendomsbedryf, wat tans sy eie uitdagings beleef, maar volgens Estienne de Klerk, voorsitter van die SA REIT-vereniging, is dit nodig om hulp aan diegene te bied wat dit nodig het, veral vir die kleinhandelaars wat dit die nodigste het.
Volgens De Klerk is dit nou die tyd vir groter en sterker maatskappye om na vore te tree en 'n buffer te vorm om kleiner handelaars te beskerm sodat almal sterker aan die anderkant kan uitkom.
https://businesstech.co.za/news/property/388259/south-african-landlords-announce-relief-for-retail-tenants/